b'\n_START_ARTICLE_\nFilmska teorija\n_START_PARAGRAPH_\nFilmska teorija ustvarja sistemati\xc4\x8dne koncepte, ki raziskujejo film kot umetnost._NEWLINE_Klasi\xc4\x8dna filmska teorija se ukvarja s tehni\xc4\x8dnim, pripovednim konceptom filmske umetnosti, filmskimi kodami,\xc2\xa0\xc2\xbbsliko\xc2\xab, \xc5\xbeanri, teorijo avtorjev ipd._NEWLINE_Aktualne \xc5\xa1tudije pa med drugim vklju\xc4\x8dujejo tudi psihoanalizo, strukturalizem, feministi\xc4\x8dno teorijo ter teorije novih medijev._NEWLINE_Ker se film lahko obravnava kot umetnost, medij ali blago, obstajajo temu primerno v filmski teoriji tudi estetske, komunikacijske in ekonomske smeri raziskav. Lo\xc4\x8diti moramo prav tako med teorijami, ki se ukvarjajo s filmsko produkcijo in temi, ki jih zanima recepcija gledalcev oz. gledalk.\n_START_SECTION_\nPrazgodovina\n_START_PARAGRAPH_\nItalijanski teoretik Ricciotto Canudo (1879-1923) velja za prvega teoretika filma. Leta 1911 je objavil manifest Rojstvo sedme umetnosti. Toda potrebno je dodat, da je \xc5\xbee leta 1896 francoski filozof Henri Bergson problematiziral nove perspektive gibanja. Gilles Deleuze, \xc5\xa1e en francoski filozof, je svojo teorijo zgradil na podlagi Bergsonove, ter med letoma 1983 in 1985 izdal knjigi Film I & II._NEWLINE_Klasi\xc4\x8dna filmska teorija se je izoblikovala v \xc4\x8dasu nemega filma. Pomembni avtorji tega \xc4\x8dasa so: Germaine Dulac, Louis Delluc, Jean Epstein, Sergei Eisenstein, Lev Kuleshov, Dziga Vertov, Paul Rotha, Rudolf Arnheim, B\xc3\xa9la Bal\xc3\xa1zs in Siegfried Kracauer. Takrat filmska teorija \xc5\xa1e ni bila akademska smer.\n_START_SECTION_\n1950-danes\n_START_PARAGRAPH_\nV zgodnjih petdesetih letih prej\xc5\xa1njega stoletja je francoski filmski kritik Andre Bazin bil med soustanovitelji pomembne filmske revije Cahiers du cin\xc3\xa9ma. Veliko mladih piscev te revije, med njimi Fran\xc3\xa7ois Truffaut in Jean-Luc Godard, je kasneje posnelo filme\xc2\xa0\xc2\xbbnovega francoskega vala\xc2\xab. Ti avtorji so bili med prvimi, ki so popularne hollywoodske filme spoznali za umetnine. Bili so navdu\xc5\xa1eni nad westerni in gangsterskimi filmi ter so tako soustvarili\xc2\xa0\xc2\xbbteorijo \xc5\xbeanrov\xc2\xab._NEWLINE_V \xc5\xa1estdesetih letih se je filmska teorija etablirala tudi med akademskimi smermi ter povzela elemente iz psihoanalize, literarne teorije ter lingvistike._NEWLINE_V sedemdesetih letih je na teorijo pomembno vplivala britanska filmska revija Screen._NEWLINE_Od leta 1990 naprej je za preobrat poskrbela digitalna revolucija v medijih. Pomembni sodobni avtorji so: Mary Ann Doane, Philip Rosen in Laura Mulvey. Isto\xc4\x8dasno se je teorija spet intenzivneje posvetila nemim filmom ter starim\xc2\xa0\xc2\xbbteorijam gledanja\xc2\xab\xc2\xa0avtorjev Toma Gunninga, Miriam Hansen in Yurija Tsiviana.'